Diari Oficial de la Generalitat Valenciana


Sumari del DOGV 5757, del 07-05-2008 (2008/5540)

RESOLUCIÓ de 8 d'abril de 2008, de la Direcció General de Treball, Cooperativisme i Economia Social, per la qual es disposa el registre i publicació de l'Acord sobre Jubilació Parcial amb Contracte de Relleu, aprovat com annex del X Conveni Col·lectiu de l'empresa Ferrocarrils de la Generalitat Valenciana (codi 8000072).
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5757

Data del DOGV
:   07-05-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/5540


Data del document
:   08-04-2008

Organisme emissor
:   Conselleria d'Economia, Hisenda i Ocupació

Tipus de document
:   Resolució

Descriptors 

:   * Ferrocarrils de la Generalitat Valenciana
    * transport ferroviari
    * empresa pública
    * conveni col·lectiu

RESOLUCIÓ de 8 d'abril de 2008, de la Direcció General de Treball, Cooperativisme i Economia Social, per la qual es disposa el registre i publicació de l'Acord sobre Jubilació Parcial amb Contracte de Relleu, aprovat com annex del X Conveni Col·lectiu de l'empresa Ferrocarrils de la Generalitat Valenciana (codi 8000072). [2008/5540]  
Vist el text de l'Acord sobre Jubilació Parcial amb Contracte de Relleu, aprovat com annex del X Conveni Col·lectiu de l'empresa Ferrocarrils de la Generalitat Valenciana (FGV), subscrit per representants de l'empresa i de part dels treballadors per representants de les seccions sindicals de CC OO, UGT, SF, i SIF, i de conformitat amb el que disposa l'art. 90, apartats 2 i 3 del Reial Decret Legislatiu 1/1995, de 24 de març, Text Refós de la Llei de l'Estatut dels Treballadors, i els articles 2, 3 i 6 del Reial Decret 1040/1981, de 22 de maig, sobre Registre i Depòsit de Convenis Col·lectius de Treball, esta Direcció General de Treball, Cooperativisme i Economia Social, conforme a les competències que té transferides segons Reial Decret 4105/82, de 29 de desembre, acorda  
Primer  
Ordenar la inscripció en el Registre de Convenis Col·lectius de Treball d'esta direcció general, amb notificació a la Comissió Negociadora, i dipòsit del text original de l'acord.  
Segon  
Disposar la publicació en el Diari Oficial de la Comunitat Valenciana.  
València, 8 d'abril de 2008.- El director general de Treball, Cooperativisme i Economia Social: Román Ceballos Sancho  
JUBILACIÓ PARCIAL AMB CONTRACTE DE RELLEU  
Reunits:  
Per la Direcció de l'empresa:  
José A. González Redondo  
Virginia Castillo Martínez   
Per la representació sindical:  
Manuel Zamora Martín  
Manuel García Blázquez  
Pedro García Olmo  
Antonio Soler Gil  
Guillermo Grau Gutiérrez  
Miguel Torres Suesta  
Juan E. Manjavacas Gracia  
A València, el 26 de desembre de 2007, es reunixen les parts mencionades per a, a l'empara de la clàusula 25 del X Conveni Col·lectiu Interprovincial, actualitzar i ratificar, d'acord amb la legislació aplicable en el moment de la firma d'este acord, la normativa que sobre Jubilació Parcial regix en FGV, en virtut del pacte de 12 de setembre de 2000 i la clàusula 17a del VIII Conveni col·lectiu (modificada al seu torn per acord de la Comissió Interpretativa del conveni de 19 d'octubre de 2001).  
En virtut d'això, les parts acorden:  
1. Els agents a jornada completa, que hagen complit l'edat que s'especifica en l'apartat c) d'este punt i que reunisquen les altres condicions exigides per a causar dret a la pensió contributiva de jubilació de Seguretat Social, podran accedir a la jubilació parcial en els termes següents.  
a) La persona interessada acordarà amb l'empresa la novació del seu contracte laboral, a jornada completa, per un contracte a temps parcial pel 15% de les hores de jornada anual fixades en conveni col'lectiu, la duració del qual s'estendrà fins al moment en què el treballador complisca l'edat ordinària de jubilació. Durant el període que el treballador o la treballadora estiga en la situació de jubilació parcial mantindrà els drets adquirits (beneficis socials i indemnitzatoris que no tinguen caràcter salarial).  
b) Simultàniament al pacte abans referit, l'afectat o afectada sol'licitarà a l'INSS el reconeixement de la Pensió de Jubilació Parcial, pel 85% de la jornada laboral, circumstàncies que així mateix hauran de coincidir amb la formalització d'un contracte de relleu amb una persona desocupada o amb un treballador o treballadora que tinga concertat amb l'empresa un contracte de duració determinada, com a mínim per igual duració que el contracte celebrat segons el punt anterior. Si hi haguera personal en borsa d'ocupació, pendent de ser cridat, serà oferit el contracte de relleu a este personal, de conformitat amb les normes reguladores de cada borsa.  
c) Podran acollir-se a esta modalitat de jubilació els agents que, a més de reunir els requisits exposats en este punt 1, accepten les condicions exposades en esta clàusula i les edats dels quals estiguen compreses entre els 60 i els 65 anys. Als efectes de determinació de l'edat de 60 anys es tindran en compte els coeficients reductors de penositat (60 anys reals o amb la comptabilització dels coeficients reductors per edat).  
2. Com a regla general els majors de seixanta-dos anys reals no realitzaran cap tipus de treball des de la firma del nou contracte. Els agents compresos entre els seixanta anys teòrics i els seixanta-dos reals duran a terme les prestacions de treball durant dos mesos des del dia en què inicien la seua nova relació contractual. Una vegada complit este període, segons corresponga d'acord amb la jornada laboral vigent, quedaran exempts de realitzar qualsevol tipus de treball.  
Al marge d'això, en els casos de llocs de treball d'especial rellevància o responsabilitat en l'organització de l'empresa (tècnics mitjans o superiors, direccions i llocs anàlegs), els agents que s'acullen a este tipus de jubilació acordant la seua nova modalitat de jornada, pactaran individualment la part de la jornada o prestació auxiliar que realitzaran a l'empresa, que podrà no coincidir amb els paràmetres indicats en el paràgraf anterior, així com la forma i el període en què la duran a terme.  
L'empresa es compromet a informar de tots estos supòsits al Comité d'Empresa corresponent.  
3. La retribució del 15% de la jornada teòrica treballada, es calcularà sobre el 100% dels conceptes següents:  
- Salari Base (Sou Inicial + Antiguitat)  
- Complement Provisional Lloc de Treball  
- Complements Personals  
- Gratificacions Extraordinàries  
- Mitjana dels 6 mesos anteriors dels conceptes salarials variables, excloent-ne les Despeses de Viatge i les Hores Extraordinàries de qualsevol tipus.  
Si la suma de la pensió neta de jubilació parcial i la retribució neta del contracte a temps parcial, per tots els conceptes, és inferior al 90% de les retribucions netes, calculades estes sobre els conceptes salarials fixos, que hagueren correspost al treballador si haguera continuat exercint el seu treball a jornada completa, l'empresa li pagarà un Complement que permeta arribar a eixe percentatge.  
4. La quantitat resultant segons el punt anterior es pagarà mensualment, prorratejant l'import dels conceptes de meritació superior al mes.  
L'actualització d'esta quantitat, que contrapresta globalment tots els conceptes, es realitzarà anualment, fins a la conclusió del contracte a temps parcial, segons els increments salarials que es pacten amb caràcter general en conveni col·lectiu.  
Durant el període de duració del contracte a temps parcial, el concepte d'antiguitat mantindrà la seua pròpia dinàmica quant a la generació de quadriennis, així com el Complement Personal d'Antiguitat, que es pagarà, també, en la proporció deguda.  
5. El personal que s'aculla a esta modalitat de jubilació no percebrà les quantitats d'indemnització previstes en la normativa per a la jubilació anticipada posterior als seixanta anys i amb baixa definitiva en l'empresa.  
6. La vigència d'estes condicions es mantindrà fins al 31 de desembre de 2009. A partir d'eixe moment la jubilació parcial es regirà per la normativa legalment establida o, si és el cas, per la que convencionalment puga acordar-se.  
Les parts autoritzen el senyor José Antonio González Redondo perquè en nom i representació d'elles envie a l'Autoritat Laboral el contingut del present pacte, a fi que figure com annex al X Conveni.  
I perquè conste als efectes oportuns, i en prova de conformitat, es firma la present en el lloc i la data reflectits en l'encapçalament.